पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. चेन झपटने के बाद पुलिस की गिरफ्त से बचने के प्रयास में एक झपटमार ने पहले दिल्ली पुलिस के एक कांस्टेबल को गोली मारी और बाद में खुद को गोली मारकर खुदकुशी कर ली। मामला बाहरी जिले के नरेला इलाके का है।
संयुक्त पुलिस आयुक्त के अनुसार रविवार रात नरेला के ए-10 ब्लॉक से चोरी हुई बाइक की बरामदगी के लिए बाहरी जिला की पुलिस टीम सोमवार को जगह-जगह वाहनों की चेकिंग कर रही थी। दोपहर करीब डेढ़ बजे कांस्टेबल किशोर और प्रभात ने देखा कि एक शख्स उसी बाइक से बड़ी तेजी से भागने का प्रयास कर रहा है। पुलिस टीम द्वारा जबरन बाइक रोकने पर वह युवक बाइक छोड़कर पैदल भागने लगा।
वह कुछ ही दूर पहुंचा था तभी इलाके में गश्त कर रहे सत्येंद्र नामक कांस्टेबल ने उसे पकड़ लिया। खुद को पुलिस की गिरफ्त में आता देख युवक ने पिस्टल निकाल कर कांस्टेबल सत्येंद्र के सीने में गोली मार दी और भाग कर डीडीए फ्लैट में छिप गया। इसके बाद पुलिस ने डीडीए फ्लैट को चारों तरफ से घेर लिया। चारों ओर से घिरे होने के कारण युवक ने खुद को गोली मार ली। उसकी पहचान कुलदीप के रूप में की गई है।
जांच के दौरान पता चला कि वह स्कूटर सवार उमेश नामक व्यक्ति की चेन झपटकर भाग रहा था। पुलिस अधिकारी के अनुसार कांस्टेबल सत्येंद्र की हालत गंभीर बनी हुई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn